หุ้นยานยนต์ทะยานพุ่งรับยอดผลิตพุ่ง
บรรยากาศการลงทุนในหุ้นหมวดยานยนต์คึกคักหลังจากสภาอุตสาหกรรมแห่งประเทศไทยออกมาระบุว่าอุตสาหกรรมยานยนต์มีอัตราการเติบโตที่สูงสุดเป็นประวัติการณ์ทั้งในแง่การส่งออกและการผลิตและล่าสุดได้ปรับเป้าหมายการผลิตรถยนต์ปีนี้เป็น 1.56ล้านคันจากเดิม 1.4ล้านคัน
22 ก.ค. 2553

บรรยากาศการลงทุนในหุ้นหมวดยานยนต์คึกคักหลังจากสภาอุตสาหกรรมแห่งประเทศไทยออกมาระบุว่าอุตสาหกรรมยานยนต์มีอัตราการเติบโตที่สูงสุดเป็นประวัติการณ์ทั้งในแง่การส่งออกและการผลิตและล่าสุดได้ปรับเป้าหมายการผลิตรถยนต์ปีนี้เป็น 1.56ล้านคันจากเดิม 1.4ล้านคัน
ทั้งนี้หุ้นบริษัท อาปิโก ไฮเทค  (AH) พุ่งขึ้นมาซื้อขายที่ 11.30  บาท เพิ่มขึ้น 0.30 บาท โดยระหว่างวันขึ้นไปสูงสุดที่  11.40 บาท 
ขณะที่หุ้นของสมบูรณ์ แอ๊ดวานซ์ เทคโนโลยี  ( SAT) ไม่เปลี่ยนแปลงโดยราคาซื้อขายอยู่ที่ 20.30 บาท  ขณะที่  ชัยวัฒนา แทนเนอรี่ กรุ๊ป (CWT)ขึ้นมาซื้อขายที่  8.25 บาท เพิ่มขึ้น 0.44 บาท 
นายเย็บ ซู ชวน ประธานเจ้าหน้าที่บริหาร บริษัท อาปิโก ไฮเทค  (AH) กล่าวว่า ผลจากที่อุตสาหกรรมยานยนต์เริ่มฟื้นตัวส่งผลบวกต่อบริษัทฯ โดยตรง ซึ่งทำให้มีออเดอร์ใหม่ทยอยเข้ามาต่อเนื่อง นอกจากนี้ บริษัทฯ ยังได้ขยายฐานลูกค้าไปยังกลุ่มรถเล็กประหยัดพลังงาน หรือ อีโคคาร์ อีกด้วย ดังนั้น จึงยังคงเป้ารายได้ทั้งปีนี้ไว้ที่ 9,500- 10,000 ล้านบาท เพิ่มขึ้นจากปีก่อนที่ทำได้ 7,365.77 ล้านบาท  ด้านนายวีระยุทธ์ กิตะพาณิชย์ ประธานกรรมการ บริษัทสมบูรณ์แอดวานซ์เทคโนโลยี(SAT) เปิดเผยว่า บริษัทตั้งเป้าว่าในช่วง 3ปีนับจากนี้จะใช้เงินลงทุน  3,500  ล้านบาทในการขยายกิจการเพื่อรองรับกับอุตสาหกรรมรถยนต์ที่เติบโตขึ้นอย่างต่อเนื่อง รวมถึงลงทุนรองรับรถยนต์เพื่อการเกษตรที่ล่าสุดได้ขยายไปสู่รถคูโบต้าที่มองว่าอนาคตน่าจะเติบโตขึ้นด้วย
สำหรับดอกผลของการลงทุนเพิ่มขึ้นนั้นบริษัทคาดหวังในอนาคตช่วง  4  ปีนับจากนี้บริษัทจะมีอัตราการเติบโตได้ปีละประมาณ  10%